Iran hadde lidd store sivile tap i perioden desember 1986 til mars 1987, 66 byer var rammet hvorav 35 under vedvarende angrep. 3 050 sivilister var drept i midten av februar, etter iranske opplysninger var tre tusen drept i løpet av bare en uke i februar. Over 4 000 sivilister skal ha omkommet og 12 000 var blitt skadet under rakettangrep og flyangrep. Antallet sivilister som hadde blitt drept i februar til desember 1986 er ikke kjent, men det var flere hundre som døde eller ble såret. De sivile tapene var ikke det som utløste demoraliseringen ved begynnelsen av 1987, men at de irakiske flyene kunne angripe gang på gang helt uhindret. Med mellom 200 og 500 tokter hver dag var det for få fly som var skutt ned i den lange perioden.